તારી રસોઈ ગમે તેવી બને છે. એટલે તારી મમ્મીને એ ગમતી હશે પણ મને નથી ગમતી. આમેય તારી મમ્મીનો ટેસ્ટ તો તારા પપ્પાને જોઈને જ ખબર પડી જાય છે. પણ તારી દાદાગીરી તો જો, તારી બનાવેલી દાળને મારે ખારી પણ ન કહેવાય? અરે, તારા હાથની ખારી દાળ પી પીને તો હવે મને ખારી બિસ્કીટ પણ મોળી લાગે છે. અરે, આજકાલ ચાની જોડે ખારી ખાઉં તો ઉપરથી મીઠું ભભરાવવું પડે છે. અને દાળમાં રાઈ, કોકમ, મરચાં, કોથમીર વિ. વીણવામાં ને વીણવામાં મારે રોજ ઓફિસ જવાનું મોડું થઈ જાય છે. અરે, દાળમાંથી એ કાઢવામાં મારા બાવડા એટલા મજબૂત થઇ ગયાં છે કે મારો જીમ ઇન્સ્ટ્રકટર કહે છે કે તમારે હાથની કસરતની કોઈ જરૂર જ નથી!